钦定古今图书集成/明伦汇编/官常典/第501卷 > 李崇矩
## 钦定古今图书集成/明伦汇编/官常典/第501卷 > 李崇矩

按《宋史》本传：“崇矩，字守则，潞州上党人。幼孤贫，有至
行，乡里推服。汉祖起晋阳，次上党，史弘肇时为先锋
都校，闻崇矩名，召署亲吏。乾祐初，弘肇总禁兵，兼京
城巡检，多残杀军民，左右惧，稍稍引去，惟崇矩事之
益谨。及弘肇被诛，独得免。周祖与弘肇素厚善，即位，
访求弘肇亲旧，得崇矩，谓之曰：‘我与史公受汉厚恩，
戮力同心，共奖王室，为奸邪所构，史公卒罹大祸，我
亦仅免。汝。史氏家故吏也，为我求其近属，吾将恤之’。”
崇矩上其母弟福，崇矩素主其家，尽籍财产以付福。
周祖嘉之，以崇矩隶世宗帐下。显德初，补供奉官，从
征高平，以功转供备库副使，改作坊使。恭帝嗣位，命
崇矩告哀于南唐，还判四方馆事。宋初，李筠叛，命崇
矩率龙捷、骁武左右射禁军数千人屯河阳，以所部
攻大会砦，拔之，斩首五百级。改泽、潞南面行营前军
都监，与石守信、高怀德、罗彦瓌同破筠众于碾子谷。
及平泽、潞，遣崇矩先入城，收图籍，视府库，因上言曰：
“上党，臣乡里也。臣父尚槁葬，愿护榇归京师。”许之，赐
予甚厚。师还，会判三司张美出镇，拜右监门卫大将
军，充三司使。从征李重进，还为宣徽北院使，仍判三
司。乾德二年，代赵普拜枢密使。五年，加检校太傅。时
剑南初平，禁军校吕翰聚众构乱，军多亡命在其党
中，言者请诛其妻子。太祖疑之，以语崇矩。崇矩曰：“叛
亡之徒，固当孥戮，然案籍合诛者万馀人。”太祖曰：“朕
恐有被其驱率，非本心者。”乃令尽释之。翰众闻之，亦
稍稍自归。未几，翰败灭。开宝初，从征太原，会班师，命
崇矩为后殿，次常山，被病。帝遣太医诊视，命乘凉车
还京师。崇矩叩头言：“凉车乃至尊所御，是速臣死尔。”
固辞得免。时赵普为相，崇矩以女妻普子承宗，相厚
善，帝闻之不悦。有郑伸者，客崇矩门下，仅十年，性险
诐无行，崇矩待之渐薄，伸衔之，因上书告崇矩阴事，
崇矩不能自明，太祖释不问，出为镇国军节度，赐伸
同进士出身，以为酸枣主簿，仍赐器币、袭衣、银带。六
年，崇矩入为左卫大将军。太平兴国二年夏，河防多
决，诏崇矩乘传自陕至沧、棣，按行河堤。是秋，出为邕、
贵、浔、宾、横、钦六州都巡检使，未几，移琼、崖、儋、万四州
都巡检使。麾下军士咸惮于行，崇矩尽出器皿金帛，
凡直数百万，悉分给之，众乃感悦。时𥟖贼扰动，崇矩
悉抵其洞穴，抚慰，以己财遗其酋长，众皆怀附。代还，
拜右千牛卫上将军。雍熙三年，命代宋渥判右金吾
街仗兼六军司事。端拱元年，卒，年六十五，赠太尉，谥
元靖。崇矩性纯厚寡言，尤重然诺。尝事史弘肇，及卒，
见其子孙必厚礼之，振其乏绝。在岭外四五年，恬不
以炎荒婴虑。旧涉海者多舣舟以俟便风，或旬馀，或
弥月，崇矩往来皆一日而渡，未尝留滞，士卒僮仆随
者皆无恙。信奉释氏，饭僧至七十万，造像建寺尤多。
又喜黄白术，自远迎其人，馆于家以师之，虽知其诈，
犹以为神仙试己，终无悔恨。子继昌。